## Pravilnik o službi na brodovima u Oružanim snagama Republike Hrvatske

### NN 5/2014 (15.1.2014.), Pravilnik o službi na brodovima u Oružanim snagama Republike Hrvatske

MINISTARSTVO OBRANE

83

Na temelju članka 9. stavka 3. točke 3. i stavka 4. Zakona o službi u Oružanim snagama Republike Hrvatske (»Narodne novine«, broj 73/13), na prijedlog načelnika Glavnog stožera Oružanih snaga Republike Hrvatske, donosim

PRAVILNIK

O SLUŽBI NA BRODOVIMA U ORUŽANIM SNAGAMA REPUBLIKE HRVATSKE

I. TEMELJNE ODREDBE

Članak 1.

(1) Pravilnikom o službi na brodovima u Oružanim snagama Republike Hrvatske (u daljnjem tekstu Pravilnik) uređuju se pitanja unutarnje organizacije rada, odnosa, prava i obveza na brodovima Oružanih snaga Republike Hrvatske (u daljnjem tekstu Oružane snage) i zapovjedništvima plovnih postrojbi.

(2) Odredbe ovoga Pravilnika na odgovarajući se način primjenjuju i na manje plovne objekte, kao što su brodice i jedrilice koje pripadaju postrojbama Oružanih snaga.

Članak 2.

U smislu ovoga Pravilnika pojmovi koji se koriste imaju sljedeća značenja:

– brod Oružanih snaga je hrvatski ratni brod i javni brod Obalne straže Republike Hrvatske

– hrvatski ratni brod je plovni objekt koji je pod zapovjedništvom pripadnika Oružanih snaga, a čija je posada vojna, odnosno podvrgnuta vojnoj stezi i koji je dužan isticati vanjske znakove raspoznavanja ratnih brodova hrvatske državne pripadnosti kad god je potrebno da svoje svojstvo učini poznatim

– brod Obalne straže Republike Hrvatske (u daljnjem tekstu Obalna straža) je javni brod pod zapovjedništvom pripadnika Oružanih snaga, s posadom podvrgnutom vojnoj stezi te posebno obilježen službenim znakom Obalne straže, upisan u Upisnik brodova Oružanih snaga i Upisnik javnih brodova Republike Hrvatske

– vojna luka je luka posebne namjene dana na upravljanje i raspolaganje Ministarstvu obrane

– civilna luka je svaka druga luka osim vojne luke

– brod u sastavu plovne postrojbe je brod određen knjigom ustroja plovne postrojbe, a može biti: izdvojeni, zapovjedni i admiralski

– izdvojeni brod je brod upućen na izvršavanje samostalnih zadaća

– zapovjedni brod je brod na kojem je ukrcan zapovjednik plovne postrojbe

– admiralski brod je brod na kojem je ukrcan admiral

– brod u operativnoj uporabi je tehnički ispravan brod, popunjen osobljem do razine koja omogućuje neometano izvršavanje zadaća u luci ili plovidbi

– brod u gradnji je brod od trenutka početka gradnje do trenutka upisa u Upisnik brodova

– brod u remontu je brod na kojem se obavljaju radovi redovitog održavanja ili izvanrednih popravaka

– brod u modernizaciji je brod na kojem se obavlja ugradnja novih sustava

– brod u raspremi je brod u postupku donošenja rješenja o otpisu.

Članak 3.

Plovnu postrojbu čine dva ili više brodova pod istim zapovjedništvom, a ustrojavaju se u odrede, divizijune i flotilu.

Članak 4.

Plovna postrojba može biti:

– neposredno podređena zapovjedniku Hrvatske ratne mornarice

– dio veće plovne postrojbe

– namjenska, ustrojena radi izvršenja zadaće i pod zapovjedništvom zapovjednika određenog za tu zadaću.

Članak 5.

Brod može biti u operativnoj uporabi, gradnji, remontu, modernizaciji i raspremi.

Članak 6.

(1) Brod može biti uporabljen u operacijama potpore miru, operacijama odgovora na krize, humanitarnim operacijama i drugim aktivnostima u inozemstvu u skladu s odredbama Zakona o obrani.

(2) Brod u operaciji može biti pod taktičkim ili operativnim zapovijedanjem i nadzorom nadležnih međunarodnih ili nacionalnih zapovjednika, a u skladu s prijenosom ovlasti koji potpisuje načelnik Glavnog stožera Oružanih snaga, uz prethodnu suglasnost ministra obrane.

(3) Provedba zadaća definirana je pravilima angažiranja za određenu misiju/operaciju te nacionalnim stajalištima o ograničenjima uporabe i izuzecima u uporabi.

Članak 7.

(1) Na brodu se nalaze: stalno ukrcane osobe, privremeno ukrcane osobe i putnici.

(2) Stalno ukrcane osobe raspoređene su na odgovarajuća ustrojbena mjesta na brodu.

(3) Privremeno ukrcane osobe su vojne osobe ukrcane radi nadzora i ocjenjivanja ispitnih/nadzornih taktičkih vježbi prema zadaćama programa te ustrojavanja zapovjednih mjesta za provedbu namjenskih zadaća.

(4) Putnici su osobe ukrcane radi prevoženja.

II. BRODSKA ORGANIZACIJA

Članak 8.

Na brodovima se ustrojavaju brodski odredi i odjeljci.

Članak 9.

(1) Na brodu se ustrojavaju:

– zapovjedni brodski odred (I. BO)

– oružni brodski odred (II. BO)

– pogonski brodski odred (III. BO)

– brodski odred za potporu (IV. BO).

(2) Brod na kojem ustrojem nije predviđen brodski odred za potporu (IV. BO), zadaće potpore obavljaju se u sklopu navigacijsko-palubnog odjeljka u zapovjednom brodskom odredu (I. BO).

Članak 10.

U okviru zapovjednog brodskog odreda (I. BO) ustrojavaju se:

– navigacijsko-palubni odjeljak koji obavlja zadaće vođenja navigacije i pomorske sigurnosti, održavanja uređaja i opreme namijenjenih za navigaciju, veza broda i općih pomorskih radova

– komunikacijski odjeljak koji obavlja zadaće uporabe i održavanja komunikacijsko-informacijskih sustava i kriptografskih uređaja te provođenje mjera i standarda sigurnosti

– odjeljak za elektronička djelovanja koji obavlja zadaće uporabe i održavanja sustava za brodska elektronička i protuelektronička djelovanja

– odjeljak za spašavanje koji obavlja zadaće uporabe i održavanja brodskih sustava, sredstava i opreme za spašavanje na i ispod površine.

Članak 11.

U okviru oružnoga brodskog odreda (II. BO) ustrojavaju se:

– odjeljak za protubrodska djelovanja koji obavlja zadaće uporabe i održavanja protubrodskoga raketnog oružja i sustava

– topnički odjeljak koji obavlja zadaće uporabe i održavanja topničkog oružja

– odjeljak za protupodmornička djelovanja koji obavlja zadaće uporabe i održavanja protupodmorničkih oružja i sustava

– odjeljak za minska djelovanja koji obavlja zadaće uporabe i održavanja minskog oružja i opreme

– odjeljak za protuminska djelovanja koji obavlja zadaće uporabe i održavanja protuminskih sustava, sredstava, uređaja i opreme

– odjeljak za ronjenje koji obavlja zadaće uporabe i održavanja brodskih sustava, sredstava i opreme za ronjenje.

Članak 12.

U okviru pogonskoga brodskog odreda (III. BO) ustrojavaju se:

– odjeljak glavnih pogonskih strojeva koji obavlja zadaće uporabe i održavanja glavnih pogonskih strojeva te pripadajućih uređaja, sredstava i opreme

– odjeljak pomoćnih strojeva i elektroenergetike koji obavlja zadaće uporabe i održavanja brodskih pomoćnih strojeva, pripadajućih uređaja i opreme te sustava brodske drenaže, sustava za proizvodnju i razvod električne energije na brodu.

Članak 13.

U okviru brodskoga odreda za potporu (IV. BO) ustrojavaju se:

– odjeljak za opskrbu broda koji obavlja zadaće opskrbe broda hranom, odjećom, obućom, potrošnim i drugim sredstvima te za rad i poslovanje uslužnih radionica

– zdravstveni odjeljak koji obavlja zadaće preventivne medicinske zaštite i liječenje bolesnih i ozlijeđenih

– administrativni odjeljak koji obavlja opće, administrativne, materijalno-financijske i slične poslove.

Članak 14.

(1) Zapovijedanje i rukovođenje na brodu provode djelatne vojne osobe raspoređene na zapovjedne i voditeljske dužnosti.

(2) Zapovjednik broda je vojna osoba koja zapovijeda brodom.

(3) Zapovjednika broda zamjenjuje zamjenik.

(4) Voditelj brodskog odreda rukovodi odredom.

(5) Voditelj brodskog odjeljka rukovodi odjeljkom.

III. PRAVA I OBVEZE ČLANOVA POSADA NA BRODOVIMA

Općenito

Članak 15.

(1) Prava i obveze časnika, dočasnika i mornara na brodovima i njihovi međusobni odnosi propisani su Zakonom o obrani, Zakonom o službi u Oružanim snagama Republike Hrvatske, Pravilnikom o službi u Oružanim snagama Republike Hrvatske i ovim Pravilnikom.

(2) Radi obnašanja ustrojstvenih dužnosti sve stalno ukrcane osobe moraju završiti predviđenu obuku i položiti ispit za samostalno obnašanje ustrojstvene dužnosti u skladu s odredbama Pravilnika o zvanjima i stručnim ispitima pomoraca u Hrvatskoj ratnoj mornarici.

Zapovjednik plovne postrojbe

Članak 16.

(1) Plovnom postrojbom zapovijeda zapovjednik plovne postrojbe.

(2) Zapovjednik plovne postrojbe ocjenjuje sposobnost podređenih zapovjednika plovnih postrojbi/brodova za obavljanje dužnosti.

(3) Na dužnosti zapovjednika plovnih postrojbi raspoređuju se časnici borbenog roda pomorstva s uspješno položenim ispitnim vježbama iz članka 70. stavka 1. ovoga Pravilnika.

Članak 17.

Zapovjednik plovne postrojbe određuje svoje zapovjedno mjesto i može ga premjestiti tijekom zadaće, o čemu je obvezan izvijestiti nadređenoga zapovjednika i podređene zapovjednike.

Članak 18.

Temeljne dužnosti zapovjednika plovne postrojbe u borbi propisane su doktrinarnim priručnicima i pravilima uporabe brodova, a posebne dužnosti se utvrđuju u zapovijedima za svaku zadaću.

Članak 19.

(1) Zapovjednik plovne postrojbe je odgovoran za prosudbu, planiranje i provedbu obuke u postrojbi.

(2) U skladu s planovima nadređenoga zapovjedništva, zapovjednik plovne postrojbe izrađuje planove rada, naputke za obuku, provodi i nadzire obuku u zapovjedništvu plovne postrojbe i na brodovima, a osobno obučava neposredno podređene zapovjednike.

Članak 20.

(1) Zapovjednik plovne postrojbe obavlja zapovjedni pregled neposredno podređenih brodova najmanje jedanput na godinu.

(2) Nakon pregleda zapovjednik plovne postrojbe daje ocjenu iz koje mora biti razvidno stanje nadziranoga broda te propisuje mjere i vrijeme za uklanjanje uočenih nedostataka.

Članak 21.

Zapovjednik plovne postrojbe ne smije dopustiti nikakve preinake na brodovima bez odobrenja nadređenog zapovjedništva.

Članak 22.

(1) Prije plovidbe zapovjednik plovne postrojbe poduzima radnje za koje je nadležan u skladu s odredbama Navigacijskog pravila i drugim propisima za sigurnost plovidbe.

(2) Tijekom plovidbe zapovjednik plovne postrojbe obvezan je provoditi mjere sigurnosti plovidbe te poštivati tehničke i taktičke standarde uporabe brodova, osim u ratu i izvanrednim okolnostima u kojima je nužno odstupiti od propisanih standarda.

Članak 23.

(1) U slučaju izdvajanja broda iz plovne postrojbe zapovjednik plovne postrojbe izdaje zapovijed o neposrednom podređivanju, a zapovijedi za izvršenje zadaće predaje zapovjedniku broda.

(2) U skladu s odredbom stavka 1. ovoga članka zapovjedništvo koje je izdalo zapovijed o izdvajanju treba utvrditi vrijeme izdvajanja, zapovjedne odnose i logističku potporu.

Članak 24.

(1) Združenom plovidbom i zajedničkim uvježbavanjem zapovijeda zapovjednik plovne postrojbe, koji je u tim prilikama dužan određivati kurs, brzinu, poredak i postroj brodova.

(2) Zapovjednik plovne postrojbe, uz slučajeve propisane u stavku 1. ovoga članka, na zapovjednom mjestu se nalazi i prilikom:

– isplovljenja

– uplovljenja

– plovidbe kroz opasno navigacijsko područje, u pogoršanim vremenskim uvjetima i drugim okolnostima koje zahtijevaju njegovu izravnu angažiranost.

Članak 25.

(1) Tijekom združenih plovidbi zapovjednici brodova su obvezni poduzeti sve za održavanje zapovijeđenog mjesta u postroju.

(2) Izlaskom broda iz postroja zapovjednik broda je obvezan odmah izvijestiti zapovjednika plovne postrojbe o razlozima te što prije vratiti brod na zapovjeđeno mjesto.

(3) U slučaju razdvajanja brodova zapovjednik plovne postrojbe određuje mjesto i vrijeme okupljanja na koje će brodovi samostalno doploviti.

Članak 26.

Kada se na moru nađe više brodova iz iste plovne postrojbe kojima je odredište isto, privremeno zapovijedanje tim brodovima preuzima najstariji zapovjednik. Ovlasti privremenoga zapovjednika svode se na stegu navigacijske naravi (poredak brodova, kurs, brzina, manevar i slično).

Članak 27.

Tijekom plovidbe ili boravka u luci opće radnje i pokreti obavljaju se u skladu sa zapovijedima i signalima sa zapovjednog broda.

Članak 28.

(1) Zapovjednik plovne postrojbe izvješćuje nadređeno zapovjedništvo o pokretima, obvezama (događajima), planu rada i obuke za sljedeći dan i mogućim promjenama.

(2) Ako brodovi iz plovne postrojbe isplovljavaju samostalno radi posebnih zadaća, zapovjednik plovne postrojbe dostavlja posebno izvješće nadređenom zapovjedniku.

Članak 29.

(1) Prije uplovljenja u vojnu luku zapovjednik plovne postrojbe obvezan je izvijestiti nadležnog časnika o vremenu uplovljenja, vremenu zadržavanja, broju brodova i potrebama.

(2) Prije uplovljenja u civilnu luku zapovjednik plovne postrojbe obvezan je preko operativnog središta Hrvatske ratne mornarice zatražiti odobrenje za uplovljenje i mjesto za vez preko odgovornih civilnih institucija.

Članak 30.

U slučaju izdvajanja brodova iz plovne postrojbe zapovjednik plovne postrojbe obvezan je preko odgovarajućih sustava pratiti njihovo kretanje te odrediti način izvješćivanja podređenih zapovjednika.

Članak 31.

Zapovjednik plovne postrojbe organizira i ustrojava unutarnju službu u skladu sa zapovijedima i uputama nadređenog zapovjedništva.

Članak 32.

(1) U plovnoj postrojbi koja se nalazi u luci (sidrištu) prema potrebi se određuje dežurni brod.

(2) Obveze dežurnog broda svojom zapovijedi propisuje najstariji zapovjednik u luci (sidrištu).

(3) Dežurni brod vije propisanu signalnu zastavu kao vanjski znak raspoznavanja, a noću, osim u plovidbi, pali propisana svjetla.

Članak 33.

U slučajevima nezgoda na moru (sudar, nasukavanje, veći kvar pogonskih strojeva) zapovjednik plovne postrojbe postupa u skladu s odredbama općih i posebnih propisa koji reguliraju pomorsku plovidbu.

Članak 34.

Ako ukrcana osoba ili putnik oboli tako da mu je ugrožen život, zapovjednik plovne postrojbe je obvezan pružiti prvu pomoć, izvijestiti nadređeno zapovjedništvo, zapovijediti uplovljenje u najbližu luku, a oboljeloga predati u zdravstvenu ustanovu.

Članak 35.

Nakon nesreće na brodu, kojoj je posljedica ozljeđivanje, ranjavanje ili smrt, zapovjednik plovne postrojbe obvezan je provesti propisani postupak i o tome izvijestiti nadređeno zapovjedništvo.

Zapovjednik broda

Članak 36.

(1) Brodom zapovijeda zapovjednik broda.

(2) Časnik nadređen zapovjedniku broda može preuzeti zapovijedanje brodom samo na temelju zabilježbe o preuzimanju zapovijedanja brodom u brodskom dnevniku odnosno brodskoj bilježnici ako je to temeljni brodski dokument.

(3) Zapovjednik broda samostalno obnaša dužnost zapovjednika broda nakon položenog ispita za samostalno obnašanje ustrojstvene dužnosti zapovjednika broda u skladu s odredbama Pravilnika o zvanjima i stručnim ispitima pomoraca u Hrvatskoj ratnoj mornarici.

(4) Zapovjedniku broda podređena je cjelokupna posada, a u smislu reda i sigurnosti i sve ostale osobe na brodu.

Članak 37.

Posada i ostale osobe na brodu zapovjednika broda oslovljavaju s »Gospodine zapovjedniče!«, a sve ostale osobe oslovljavaju se po činu.

Članak 38.

(1) Prava i obveze zapovjednika broda regulirane su mjerodavnostima, brodskim rasporedima, Navigacijskim pravilom, Zakonom o Obalnoj straži Republike Hrvatske, Pravilnikom o službi u Oružanim snagama Republike Hrvatske i drugim propisima.

(2) Prava i obveze zapovjednika broda u borbenim djelovanjima propisane su odgovarajućim pravilima za uporabu broda.

Članak 39.

Zapovjednik broda je odgovoran za obuku podređenih, a posebno za obuku zamjenika zapovjednika, kojemu je obvezan omogućiti plansku provedbu samostalnih vježbi radi stjecanja znanja i sposobnosti za samostalno zapovijedanje brodom.

Članak 40.

(1) Bez odobrenja zapovjednika broda nitko ne može mijenjati brzinu i kurs broda koji je ucrtan na navigacijsku kartu ili koji je on zapovjedio.

(2) Iznimno od odredbe stavka 1. ovoga članka, mijenjanje kursa i brzine dopušteno je prilikom uporabe oružja, manevra u vježbama, kvarova, izbjegavanja neposredne opasnosti i sudara ili spašavanja čovjeka koji je pao u more.

(3) Zapovjednik broda upravljanje brodom može povjeriti samo onim časnicima ili dočasnicima plovidbene straže koji su položili odgovarajući stručni ispit.

Članak 41.

(1) U slučajevima kada je potrebno štedjeti hranu ili pitku vodu zapovjednik broda je obvezan izdati zapovijed o smanjenju utroška hrane i pitke vode.

(2) U slučajevima iz stavka 1. ovoga članka, zapovjednik broda zatražit će pomoć drugog broda ili trgovačkoga broda Republike Hrvatske, a od stranoga ratnog ili trgovačkog broda samo u krajnjoj nuždi.

Članak 42.

(1) Ako od broda Oružanih snaga pomoć zatraži bilo koji brod (domaći ili strani), zapovjednik broda mu je obvezan pomoći u skladu s trenutačnim mogućnostima, ne dovodeći pritom u pitanje izvršenje zadaće i sigurnost vlastitoga broda i posade.

(2) U ratnim uvjetima pomoć se pruža kada brod borbeno ne djeluje i nije izravno ugrožen. Zapovjednik broda obvezan je organizirati spašavanje ljudi, a prema mogućnosti i imovine, bez obzira na to pripadaju li protivniku ili ne, postupajući pritom u skladu s međunarodnim sporazumima i pravilima.

Članak 43.

Kada brod uplovljava u luku (sidrište) u kojoj nema pomorskog zapovjedništva ni lučke vlasti, zapovjednik broda odabire najpogodniji vez, ne ometajući gospodarske aktivnosti i promet u luci.

Članak 44.

(1) Kada u luku (sidrište) na teritoriju Republike Hrvatske u kojoj nema pomorskog zapovjedništva ili ustanove (vojne ili civilne) uplovi strani ratni brod, zapovjednik broda koji je u toj luci (sidrištu) obvezan je odmah o tome izvijestiti Operativno središte Hrvatske ratne mornarice.

(2) Kada uoči da u teritorijalnom moru Republike Hrvatske ili u zaštićenom ekološko-ribolovnom pojasu strani ili domaći brodovi provode nedopuštene radnje, zapovjednik broda izvijestit će Operativno središte Hrvatske ratne mornarice i postupiti u skladu s odredbama međunarodnog prava mora, Zakona o Obalnoj straži Republike Hrvatske i drugim propisima.

Članak 45.

Ako tijekom boravka u inozemstvu član posade broda teško oboli ili se ozlijedi, zapovjednik broda je obvezan odmah o tome izvijestiti najbliže diplomatsko-konzularno predstavništvo Republike Hrvatske i Operativno središte Hrvatske ratne mornarice, a ako takvog predstavništva nema, izravno stupiti u vezu s mjesnim vlastima i oboljelog najžurnije predati na skrb u najbližu zdravstvenu ustanovu.

Članak 46.

(1) Zapovjednik broda je ovlašten primiti na brod u svojstvu putnika pripadnika Oružanih snaga koji službeno putuje u luku koja je brodu u zapovijedi za plovidbu navedena kao odredišna ili usputna, a kojemu prijevoz redovitim prometnim sredstvima ne omogućuje pravodobno izvršenje zadaće, o čemu je obvezan izvijestiti zapovjednika plovne postrojbe.

(2) Prijevoz osobe koja nije pripadnik Oružanih snaga i tereta može odobriti zapovjednik plovne postrojbe.

(3) Ako je ugrožen život ili zdravlje osobe koja nije pripadnik Oružanih snaga, a zapovjednik broda ne može uspostaviti vezu s nadređenim zapovjednikom, odluku o prijevozu osobe donosi zapovjednik broda.

Prvi dočasnik broda

Članak 47.

(1) Prvi dočasnik broda najstariji je dočasnik na brodu.

(2) Prava i obveze prvog dočasnika broda regulirane su mjerodavnostima, brodskim rasporedima, odredbama Pravilnika o službi u Oružanim snagama Republike Hrvatske i ovog Pravilnika.

IV. PRIMOPREDAJA DUŽNOSTI

Članak 48.

(1) Prilikom promjene zapovjednika broda/plovne postrojbe organizira se primopredaja dužnosti.

(2) Primopredaja se organizira u skladu s odredbama Pravilnika o službi u Oružanim snagama Republike Hrvatske, a svečanost primopredaje u skladu s odredbama Pravilnika o obredima u Oružanim snagama Republike Hrvatske i ovoga Pravilnika.

(3) Podaci o primopredaji dužnosti iz stavka 1. ovoga članka unose se u brodski dnevnik i u temeljnu (osnovnu) brodsku knjigu.

(4) Na dan svečane primopredaje dužnosti zapovjednika broda/plovne postrojbe, na brodu/brodovima je blagdansko zanimanje i danju se vije mali zastavni nakit, a noću svjetlosni.

V. SMJEŠTAJ NA BRODU

Članak 49.

(1) Zapovjednik Hrvatske ratne mornarice organizacijskom zapovijedi određuje na kojim će brodovima posada biti stalno, a na kojima povremeno smještena.

(2) Na brodovima na kojima ne postoje prikladni uvjeti za smještaj posade, zapovjedništvo plovne postrojbe osigurava smještaj na kopnu.

Članak 50.

Na svakome se plovilu određuju prostorije za smještaj ako mogu zadovoljavati minimalne higijenske uvjete.

Članak 51.

Stambeni prostor dijeli se na kabine i prostorije. Na plovilima na kojima u stambene prostorije nije moguće smjestiti cijelu posadu, za smještaj se privremeno uređuju druge prikladne prostorije. Na njih se primjenjuju iste odredbe kao i na ostale stambene prostorije.

Članak 52.

Prostorije moraju biti označene u skladu s temeljnom brodskom knjigom.

Članak 53.

Zapovjednik broda svojim internim zapovijedima određuje odgovorne osobe za prostorije iz članka 51. ovoga Pravilnika, osim sredstava i uređaja kojima rukuju i za njih su zadužene druge osobe.

Članak 54.

Svi članovi posade smještaju se prema brodskome rasporedu za smještaj.

Članak 55.

(1) Časnici se smještaju u kabine prema rasporedu za smještaj.

(2) Iznimno od odredbe stavka 1. ovoga članka, ako na brodu ima više časnika nego ugrađenih kreveta u kabinama, časnici se smještaju u prostorije koje se mogu zatvoriti zastorima i privremenim pregradama.

(3) Kabine se dodjeljuju prema sljedećemu redu:

– zapovjedniku broda

– zamjeniku zapovjednika broda

– voditeljima brodskih odreda

– ostalim časnicima po dužnosti i činu.

(4) Za ukrcane osobe i putnike ženskog spola određuju se posebne kabine ili prostorije koje na prikladan način moraju biti označene i odvojene od muških.

Članak 56.

(1) Ako je na brodu privremeno ukrcano zapovjedništvo plovne postrojbe, zapovjedniku plovne postrojbe dodjeljuje se posebna kabina, a ako za to nema mogućnosti, tada mu svoju kabinu ustupa zapovjednik broda.

(2) Časnicima privremeno ukrcanog zapovjedništva plovne postrojbe dodjeljuju se namjenski uređene kabine, a ako za to nema mogućnosti, smještaju se tako da se poštuje načelo hijerarhijske podređenosti.

Članak 57.

(1) Ukrcani časnici zapovjedništva plovne postrojbe raspoređuju se u slobodne kabine, ako za to nema mogućnosti, onda u kabine namijenjene ostalim časnicima, s tim da voditelji brodskih odreda ostaju u svojim kabinama.

(2) Kabine građene i tehnički opremljene za određene funkcionalne dužnosti, ako potrebe službe nalažu, dodjeljuju se djelatnicima koji ih obavljaju bez obzira na odredbe članaka 56. i 57. ovoga Pravilnika.

Članak 58.

Ako se na brod ukrcavaju dva ili više zapovjedništava, postupak je sljedeći:

– zapovjedniku više postrojbe prvome se dodjeljuje kabina, a zamjenik zapovjednika više postrojbe u smislu prava na kabinu izjednačen je sa zapovjednikom niže postrojbe

– ako su zamjenik zapovjednika više postrojbe i zapovjednik niže postrojbe istoga čina, prednost ima časnik na višemu ustrojbenom mjestu.

Članak 59.

(1) Kabine ne smiju biti zaključane za vrijeme uzbune i pregleda. U kabine smiju ulaziti samo osobe koje su smještene u njima i one koje obavljaju nadzor ili pregled.

(2) Ključevi kabina su kod osoba koje su u njima smještene. Pričuvni se ključevi čuvaju pod nadzorom na za tu namjenu određenom dostupnom mjestu.

Članak 60.

Osobe koje su smještene u kabinama ne smiju:

– obavljati preuređenja

– čuvati osobno oružje

– čuvati eksplozivne, lako zapaljive i otrovne tvari

– čuvati hranu i objedovati, osim u slučaju bolesti uz odobrenje nadređenog i na prijedlog zdravstvenog osoblja

– držati životinje.

VI. RADNO VRIJEME

Članak 61.

Radno vrijeme na brodu i u plovnoj postrojbi organizira se u skladu sa Zakonom o službi u Oružanim snagama Republike Hrvatske, odlukom ministra obrane kojom se uređuje radno vrijeme i zapovijedi zapovjednika Hrvatske ratne mornarice.

Članak 62.

(1) Subotom, nedjeljom, neradnim danom i blagdanom te izvan redovitog radnoga vremena na brodu/u plovnoj postrojbi ostaje propisana unutarnja služba.

(2) Zapovjednik plovne postrojbe svojom uputom i elaboratom propisuje organizaciju unutarnje službe u postrojbi.

Članak 63.

(1) Tijekom plovidbe i boravka broda izvan matične luke na brodu je cijela posada.

(2) Zapovjednik broda može odobriti izlazak s broda dijelu posade.

Članak 64.

Za vrijeme boravka broda u remontu radno vrijeme posade prilagođava se radnom vremenu remontnog brodogradilišta.

Članak 65.

(1) Osim akata navedenih u članku 61. ovoga Pravilnika radno vrijeme u plovidbi određuje se brodskom zapovijedi za plovidbu, planom obuke u plovidbi te zapovijedima zapovjednika broda/plovne postrojbe.

(2) Dužnosti obuhvaćene odredbom stavka 1. ovoga članka obavljaju se u točno propisano vrijeme, bez prethodnog izvješćivanja i odobrenja, osim kada je to izričito propisano.

(3) Tjedni i dnevni raspored rada može se prilagoditi vremenskim prilikama (ljeto) uz odobrenje zapovjednika Hrvatske ratne mornarice.

Članak 66.

(1) Promjenu plana rada i tjednog plana obuke na brodu uvjetuju posebne zadaće, posebne okolnosti boravka u luci, posebne dužnosti u održavanju broda i posebni zahtjevi radi brzine obučavanja posade.

(2) Ako su okolnosti iz stavka 1. ovoga članka privremene, zapovjednik broda/plovne postrojbe usklađuje tjedne planove obuke i planove rada s novim okolnostima života i rada uz odobrenje nadređenog zapovjednika.

(3) Ako okolnosti iz stavka 1. ovoga članka dugo traju, promjenu rasporeda određuje zapovjednik Hrvatske ratne mornarice.

VII. OBUKA

Članak 67.

(1) Obuka na brodu/plovnoj postrojbi provodi se u skladu s planovima rada i obuke, naputcima za obuku, uputama te ostalim doktrinarnim dokumentima.

(2) Ovisno o zadaći za koju se osposobljava i okolnostima u kojima se provodi, obuka broda može biti vezana za:

– dovođenje broda do stanja pune borbene spremnosti

– održavanje postignutog stupnja borbene spremnosti.

Članak 68.

(1) Planove i programe obuke te upute izrađuje plovna postrojba, a odobrava nadređeno zapovjedništvo.

(2) Na temelju mjesečnog plana rada plovne postrojbe na brodovima se izrađuju i provode tjedni planovi obuke.

Članak 69.

(1) Obuka se provodi na razini broda/plovne postrojbe i može biti:

– obuka pojedinca (posade borbene postaje)

– obuka brodskog odjeljka

– obuka brodskoga odreda

– obuka broda

– obuka plovne postrojbe.

(2) Obuka pojedinca (borbene postaje), brodskog odjeljka i brodskog odreda podrazumijeva njihovo plansko uvježbavanje za opsluživanje brodskog oružja i drugih brodskih sustava.

(3) Obuka broda podrazumijeva plansko zajedničko uvježbavanje pojedinaca i brodskih organizacijskih cjelina za usklađeno djelovanje radi dovođenja broda u stanje pune borbene spremnosti za namjensku zadaću.

(4) Obuka plovne postrojbe podrazumijeva plansko zajedničko uvježbavanje plovnog sastava brodova iste ili različite namjene u usklađenom djelovanju na moru za dodijeljenu zadaću/misiju.

Članak 70.

(1) Radi provjere osposobljenosti i uvježbanosti brodova i plovnih postrojbi te utvrđivanja borbene spremnosti, brod/plovna postrojba provodi ispitne vježbe, i to:

– po zadaćama programa obuke »S« – uporaba broda i brodskih sustava u luci i na moru u svim uvjetima

– po zadaćama programa obuke »S-2« – uporaba plovnog sastava brodova iste namjene na moru u svim uvjetima

– po zadaćama programa obuke »S-3« – uporaba plovnog sastava brodova različite namjene na moru u svim uvjetima.

(2) Ispitne taktičke vježbe (ITV) po zadaćama programa obuke provode se za zapovjednika broda/plovne postrojbe i njihove zamjenike koji nisu prethodno položili ispitnu vježbu zahtijevane razine.

(3) U slučaju kada je brod bio izvan operativne uporabe neprekidno dulje od šest mjeseci provodi se nadzorna taktička vježba (NTV).

VIII. OPĆI BRODSKI RED

Članak 71.

(1) Članovi posade moraju se ponašati tako da na brodu uvijek vlada red i stega.

(2) Tijekom odmora i u slobodno vrijeme dopuštene su djelatnosti koje ne ometaju red i stegu na brodu.

(3) Zadržavanje članova posade tijekom odmora dopušteno je samo na mjestima koja su za to propisana.

(4) Zapovjednik broda svojom zapovijedi određuje vrijeme i mjesto održavanja posebnih događanja na brodu.

Članak 72.

Član posade smije donijeti na brod samo one osobne predmete koje može smjestiti u kabinu, a koje nije zabranjeno držati na brodu.

Članak 73.

Na brodu je izričito zabranjeno:

– odlaganje predmeta blizu mehanizama, transmisija i cjevovoda

– čuvanje eksplozivnih i ostalih opasnih tvari na mjestima koja nisu za to namijenjena

– lovljenje ribe s broda, brodice ili jedrilice

– neplanirano i neorganizirano kupanje u moru

– držanje životinja

– pranje i sušenje rublja na mjestima koja nisu za to određena

– ponašanje na brodu koje šteti pomorskom izgledu broda i nije u skladu s normama kulturnoga ponašanja (dovikivanje i mahanje s jednoga broda na drugi, bacanje otpadaka u more, igranje za novac, zviždanje, psovanje i slično)

– uporaba osobnih mobilnih telefona i drugih tehničkih uređaja koji ometaju obuku, brodske radove i opće brodske pokrete (na vez, zbor, uzbuna)

– konzumiranje alkoholnih pića, osim iznimno u posebnim prigodama propisanim pravilnikom kojim se uređuje prehrana pripadnika Oružanih snaga tako da se ne prelazi granica propisana Pravilnikom o službi u Oružanim snagama Republike Hrvatske

– pušenje, osim u za to posebno određenim prostorima

– svako drugo postupanje koje šteti redu, stezi i općoj brodskoj sigurnosti.

IX. ODRŽAVANJE BRODA

Članak 74.

Članovi posade broda održavaju brodski trup, svu borbenu, tehničku i ostalu opremu i sredstva na brodu u sadržaju i opsegu određenom propisima o održavanju broda, materijalno-tehničkih i drugih sredstava na brodu.

Članak 75.

(1) Radi održavanja broda u ispravnom stanju, brodski trup, sva borbena, tehnička i ostala sredstva pod nadzorom su članova posade.

(2) Dužnost posade u nadzoru određuje se rasporedom za nadzor i održavanje broda.

Članak 76.

Opći nadzor nad brodom provodi zapovjednik broda i njegov zamjenik. Svim se ostalim osobama povjeravaju u pravilu ona sredstva kojima rukuju u skladu s temeljnim brodskim rasporedom.

Članak 77.

Sva prijenosna brodska sredstva moraju se čuvati na odgovarajućim mjestima i ne smiju se rabiti u svrhe za koje nisu namijenjena.

X. BORBENA OTPORNOST BRODA

Članak 78.

(1) Mjere sigurnosti i zaštite od kvarova propisane su brodskim rasporedima, pravilima uporabe, uputama za tehničko održavanje broda te uputama za uporabu i održavanje brodskih uređaja i opreme.

(2) Prsluci za spašavanje obvezno se nose u vrijeme borbene uzbune, pri isplovljavanju i uplovljavanju broda te pri boravku na otvorenim dijelovima broda u plovidbi.

Članak 79.

Zbog opasnosti izbijanja požara na brodu, posada mora biti dobro uvježbana u poduzimanju protupožarnih mjera te radnji i postupaka prema brodskim rasporedima i tehničkim uputama.

Članak 80.

(1) Zapovjednik broda je obvezan priteći u pomoć svakom brodu hrvatske državne pripadnosti na kojemu je vidljiv požar ili ako primi poziv za pomoć, a stranom brodu samo na njegov zahtjev, ne dovodeći pritom vlastiti brod i posadu u opasnost.

(2) Zapovjednik broda o pružanju pomoći iz stavka 1. ovoga članka dužan je izvijestiti Operativno središte Hrvatske ratne mornarice.

Članak 81.

U požaru na kopnu blizu brodskog veza posada poduzima protupožarne mjere, a u svim drugim prilikama sudjeluje u gašenju požara na zapovijed nadređenoga.

Članak 82.

Osim odredaba iz tehničkih pravila i uputa koje propisuju mjere za borbu protiv požara, u posebne mjere na brodu spadaju:

– zabrana uporabe otvorenog plamena u komorama za streljivo, u skladištima svih vrsta tekućega goriva, u skladištima stupe, boje i u pogonskim prostorijama

– zabrana ulaza u komoru za streljivo s vatrenim oružjem, sredstvima za pušenje, žigicama, mobilnim telefonima, upaljačima i svim sredstvima koja mogu izazvati aktiviranje streljiva

– zabrana uporabe prijenosne električne svjetiljke i unošenje u komore za streljivo prijenosnih vodova za osvjetljenje ili napajanje električnih pribora i alata ako nisu propisno atestirani

– zabrana postavljanja električnih vodova i električne instalacije u komorama za streljivo osim predviđenih projektnom dokumentacijom.

Članak 83.

Radi zaštite od požara obvezno je:

– pratiti temperaturu te voditi propisanu evidenciju u komorama i na drugim mjestima na kojima su streljivo i druge eksplozivne tvari

– ventilirati, škropiti ili plaviti komore za streljivo ako temperatura u njima prijeđe propisanu granicu.

Članak 84.

(1) Ključevi komora za streljivo, ventila za plavljenje i prostorija u kojima je eksploziv moraju se čuvati u posebnom zaključanom ormariću sa staklenim vratima. Ključ ormarića čuva se kod dežurnog broda.

(2) Članovi posade koji, osim dežurnog broda, imaju pravo otvarati i ispitivati oduške i plaviti komore za streljivo moraju znati gdje se čuvaju ključevi ormarića.

(3) Tijekom uzbune ključevi se izdaju samo osobama koje prema brodskim rasporedima poslužuju komoru za streljivo.

Članak 85.

(1) Nakon prekida borbene uzbune oružje se mora isprazniti, a streljivo spremiti u komore ili sanduke pripremnog streljiva te propisano evidentirati.

(2) Dužnosti iz stavka 1. ovoga članka provodi i izvršava osoba zadužena za oružje i streljivo.

Članak 86.

(1) Osobno naoružanje i streljivo čuva se u za to predviđenim spremištima i komorama u skladu s odredbama pravilnika kojim se propisuje čuvanje i skladištenje minsko-eksplozivnih sredstava.

(2) Na brodovima, brodicama i plovnim sredstvima na kojima nema uvjeta predviđenih pravilnikom iz stavka 1. ovog članka, način čuvanja osobnoga oružja i streljiva određuje zapovjednik plovne postrojbe.

Članak 87.

Najstrože je zabranjeno prinositi otvoren plamen pri otvaranju spremnika tekućega goriva, otvorima njihovih sonda te pri spremanju provodnih cijevi za gorivo.

Članak 88.

(1) Benzin i ostala lako zapaljiva sredstva moraju se čuvati na mjestima određena zapovijedima zapovjednika broda. Za ta mjesta vrijede iste odredbe o mjerama zaštite od požara kao i za komore streljiva.

(2) Posude za benzin i ostala lako zapaljiva sredstva moraju biti osigurana od izvora topline i vatre.

(3) Sva mjesta na kojima se prolije benzin ili druga lako zapaljiva sredstva moraju se odmah očistiti.

Članak 89.

Svi otvori (poklopci) i cjevovodi za punjenje i pregled spremnika tekućega goriva moraju biti uvijek dobro zatvoreni i ne smiju propuštati.

Članak 90.

Tekuće gorivo koje se skuplja u strojarskim prostorijama mora se odmah odstraniti.

Članak 91.

Zbog opasnosti od samozapaljenja:

– ulje, mast i masne tvari čuvaju se samo u izvornome pakiranju i po mogućnosti na hladnim mjestima

– kudjelja i krpe zaprimaju se na brod samo potpuno suhe i čuvaju na suhim mjestima koja su osigurana protiv vatre i na kojima nisu izložene djelovanju tekućina (goriva, ulja i sl.)

– drveni dijelovi opreme broda čuvaju se samo na mjestima koja nisu izložena visokim temperaturama

– zabranjuje se čuvanje svježe obojene jedrenine ili platna smotana u bale u slabo prozračenoj prostoriji.

Članak 92.

Električni vodovi se tehnički provjeravaju na propisan način, a spojevi im se štite od vlage i hrđe.

Članak 93.

Posada mora biti uvježbana za poduzimanje mjera i radnji protiv prodora vode, a u skladu s brodskim rasporedom za borbu protiv prodora vode te prema brodskim borbenim i tehničkim uputama.

Članak 94.

Radi preglednosti te lakšeg i bržeg snalaženja, sve prostorije na brodu moraju se označiti brojevima.

Članak 95.

(1) Sva vodonepropusna vrata, prolazi, otvori, prozori i okna za dnevnu svjetlost (u daljnjem tekstu brodski otvori) razvrstavaju se brodskom zapovijedi u tri kategorije i označuju slovima Z (zatvoreno), N (noć) i U (uzbuna).

(2) Slova iz stavka 1. ovoga članka stavljaju se iznad odgovarajućega broja otvora i zaokružuju porubom.

Članak 96.

(1) Brodski otvori s oznakom Z u pravilu su ispod vodne crte i uvijek moraju biti zatvoreni. Oznakom Z označavaju se otvori:

– dvostrukog dna i pregrade iznad kobilice

– kingstonskih i turbinskih prostorija

– komora za streljivo

– balastnih spremnika i sudarnih prostora

– ostali otvori za koje je brodskim uputama propisano da su stalno zatvoreni.

(2) Otvori kingstonskih i turbinskih prostora i komora za streljivo moraju biti zaključani.

(3) Otvori sa slovom Z otvaraju se samo po odobrenju ovlaštene osobe.

(4) Odredba stavka 2. ovoga članka ne odnosi se na brodske otvore kroz koje se spuštaju službujući radi pregleda prostorija, materijala itd.

Članak 97.

Otvori s oznakom N zatvaraju se u sljedećim prilikama:

– redovito u pripremi broda za noć

– u pripremi broda za borbu i plovljenje

– kada se zapovijedi uzbuna, ako prije nije bila dana zapovijed za pripremu broda za borbu i plovljenje

– na sidru

– pri ulasku broda u dok ili sinkrolift i pri izlasku iz njega.

Članak 98.

Brodski otvori s oznakom U, koji su visoko iznad vodne crte, moraju biti zatvoreni tijekom uzbune.

Članak 99.

(1) Ako se zbog rada ili drugih razloga otvara jedan od brodskih otvora koji prema odredbama ovoga Pravilnika mora biti stalno zatvoren, odmah se kod njega postavlja stražar.

(2) Kada prestanu razlozi iz stavka 1. ovoga članka, o tome se izvješćuje nadležna osoba, a stražar se povlači.

Članak 100.

Zabranjeno je svako bušenje i probijanje vodonepropusnih pregrada i paluba bez plana i posebnog odobrenja.

Članak 101.

Vodonepropusna vrata, poklopci, prozori i okna uvijek moraju biti ispravni radi lakog otvaranja i zatvaranja. Zabranjeno je provođenje vodova, cijevi i drugih predmeta kroz vrata, poklopce, prozore i okna nepropusnih pregrada.

Članak 102.

Svi stezni vijci poklopaca otvora moraju uvijek biti potpuno ispravni, a navoji podmazani.

Članak 103.

(1) Na svakom brodu se ustrojava Povjerenstvo za nadzor brodskog trupa.

(2) Predsjednik Povjerenstva je zamjenik zapovjednika broda, a članovi su voditelji zapovjednog i pogonskog brodskog odreda.

(3) Na manjim brodovima mogu se odrediti druge osobe sličnih odgovornosti.

(4) Na brodovima na kojima je samo jedan časnik ili ga nema, povjerenstvo osniva zapovjednik plovne postrojbe.

(5) Povjerenstvo je dužno pregledati brodski trup jedanput u tri mjeseca, a u slučaju oštećenja brodskog trupa odmah po njegovu nastanku, pri čemu osobitu pozornost treba posvetiti pregledu vodonepropusnih pregrada, dvostrukog dna i otvora.

(6) Povjerenstvo utvrđeno stanje bilježi u dnevnik pregleda brodskoga trupa, uređaja i opreme.

Članak 104.

(1) Tijekom rada posade na brodu moraju se poduzeti sve organizacijske i tehničke mjere zaštite na radu.

(2) Ako na brodu rade osobe koje nisu stalno ukrcane, osobe odgovorne za izvođenje radova obvezne su poduzeti sve mjere zaštite na radu i o tome izvijestiti zapovjednika broda.

(3) Ako tijekom radova nisu poduzete sve mjere zaštite na radu, zapovjednik broda je obvezan radove prekinuti dok se ne provedu potrebne mjere.

XI. PREHRANA NA BRODU

Članak 105.

(1) Prehrana na brodu organizira se u skladu s odredbama Zakona o službi u Oružanim snagama Republike Hrvatske, Pravilnikom o službi u Oružanim snagama Republike Hrvatske i pravilnikom koji uređuje prehranu u Oružanim snagama, uz poštivanje brodskih posebnosti.

(2) Podjela jela uređuje se rasporedom dnevnih aktivnosti na brodu.

(3) Kuhar u pratnji dežurnog broda petnaest minuta prije podjele jela donosi jelo zapovjedniku broda na probu.

(4) Konzumacija obroka može početi nakon što to odobri zapovjednik broda.

XII. ZDRAVSTVENA ZAŠTITA

Članak 106.

(1) Zapovjednici brodova i plovnih postrojbi odgovorni su za zdravstveno stanje, psihofizičku spremnost pripadnika te provedbu higijensko-epidemioloških mjera.

(2) Nadležni djelatnici zdravstvene struke odgovorni su za ustrojavanje i provedbu higijensko-epidemioloških mjera, zdravstveni nadzor te održavanje i poboljšanje zdravstvenoga stanja pripadnika plovnih postrojbi i brodskih posada.

Članak 107.

Radi zaštite zdravlja podređenih osoba, zapovjednici plovnih postrojbi i brodova obvezni su:

– funkcionalnom obukom i nadzorom razvijati higijenske navike podređenih

– osigurati pohađanje tečaja prve pomoći podređenih u skladu s odredbama HRVN STANAG 2122

– osigurati uvjete za održavanje osobne i opće higijene

– bolesnike i ozlijeđene pravodobno slati liječniku

– poduzimati mjere za sprječavanje epidemija

– poduzimati mjere za sprječavanje ozljeda tijekom obuke i rada

– sprječavati konzumiranje alkoholnih pića i opojnih droga

– odrediti prikladna mjesta/prostorije za pušenje.

XIII. PRIPREMA BRODA ZA BORBU I PLOVIDBU

Članak 108.

Priprema broda za borbu ovisno o vremenu kada se provodi, može biti:

– prethodna

– završna.

Članak 109.

(1) Brod se priprema za borbu dovođenjem u najkraćem mogućem vremenu oružja, sredstava i opreme u stanje koje omogućuje da se upotrijebi prema taktičkoj namjeni.

(2) Navedena podjela pripreme broda za borbu označuje korake u kojima se obavljaju radnje propisane prema mjestu, vremenu i sadržaju.

Članak 110.

Uporaba broda u borbi propisana je pravilom uporabe pojedine vrste broda.

Članak 111.

Ni jedan član posade ne smije napustiti svoje borbeno mjesto bez odobrenja zapovjednika broda.

Članak 112.

Oznaka zapovjednika broda/plovne postrojbe istaknuta je na jarbolu i ne spušta se tijekom borbe ni u slučaju pogibije zapovjednika, kao ni vojno-pomorska zastava.

XIV. UZBUNJIVANJE I PRIPRAVNOST BRODA

Članak 113.

Uzbunjivanje je uređeno odredbama Pravilnika o službi u Oružanim snagama Republike Hrvatske.

Članak 114.

Na brodu se, ovisno o situaciji mogu provoditi tri stupnja pripravnosti:

– pripravnost broj 1

– pripravnost broj 2

– pripravnost broj 3.

Članak 115.

(1) U pripravnosti broj 1 cjelokupna posada je na svojim mjestima prema temeljnom borbenom rasporedu.

(2) Sve naoružanje i sredstva spremni su za trenutačnu uporabu.

(3) Posada zauzima svoja mjesta na zapovijed: »Borbena uzbuna!«.

Članak 116.

(1) U pripravnosti broj 2 sve naoružanje i sredstva spremni su za uporabu. Jedna smjena je na borbenim postajama, a druga se odmara.

(2) Mjesto i način odmora smjene određuje se borbenim rasporedom za pripravnost broj 2.

(3) Pripravnost broj 2 zapovijeda se posredno i u nju se prelazi nakon zapovijedi za borbenu uzbunu po zapovijedi »Pripravnost broj 2!«.

Članak 117.

(1) U pripravnosti broj 3 sve naoružanje i sredstva spremni su za uporabu.

(2) Posada zaposjeda dio borbenih postaja do stanja iz kojeg je moguća trenutačna uporaba zaposjednutog naoružanja, odnosno sredstava.

(3) Ostatak posade obavlja službu, izvodi obuku ili se odmara.

(4) U pripravnost broj 3 prelazi se poslije zapovijedi za borbenu uzbunu, a po zapovijedi: »Pripravnost broj 3!«.

(5) Inačice pripravnosti broj 3 razrađuju se borbenim rasporedima za pripravnost broj 3.

Članak 118.

Stupanj pripravnosti, u skladu s uvjetima i borbenim uputama, zapovijeda se nakon borbene uzbune. Iznimno se zračna, raketna, torpedna i nuklearno- kemijsko-biološka (NKB) opasnost te uzbuna zbog kvarova mogu zapovjediti neposredno.

Članak 119.

Zapovjednik broda odgovoran je za održavanje psihofizičkog stanja posade kojim će osigurati stalnu sposobnost uvođenja i održavanja višeg stupnja pripravnosti kada postoji mogućnost iznenadnog susreta s protivnikom.

XV. BRODSKA SLUŽBA

Članak 120.

Brodska služba je funkcija unutarnje službe i potpora je funkciji rukovođenja i zapovijedanja na brodu kojom se postiže neprekidnost u provedbi planova rada, obuke i sigurnosti.

Članak 121.

Brodska služba se obnaša:

– u luci

– u plovidbi

– na sidru.

Članak 122.

Brodska služba u luci u pravilu obuhvaća:

– dežurnog broda

– pomoćnika dežurnog broda

– dežurnog u pogonu

– dežurnog na sizu (sizni)

– redara

– druge službe prema potrebi.

Članak 123.

Brodska služba u plovidbi u pravilu obuhvaća:

– časnika plovidbene straže

– pomoćnika časnika plovidbene straže

– članove plovidbene straže

– časnika plovidbene straže u strojarnici

– članove plovidbene straže u strojarnici

– dežurnog broda

– dežurnog radijskog operatera

– redara

– druge službe prema potrebi.

Članak 124.

Brodska služba na usidrenom brodu u pravilu obuhvaća:

– časnika plovidbene straže

– pomoćnika časnika plovidbene straže

– članove plovidbene straže

– časnika plovidbene straže u strojarnici

– članove plovidbene straže u strojarnici

– dežurnog broda

– dežurnoga radijskog operatera

– dežurnog na sizu (na velikim brodovima)

– stražu kod sidra

– dežurnog kuhinje

– redara

– druge službe prema potrebi.

Članak 125.

Opće i posebne dužnosti brodske službe propisuju se elaboratima i uputama službe za svaku vrstu broda i Navigacijskim pravilom.

Članak 126.

(1) Zapovjednik broda ne obavlja dužnost časnika plovidbene straže na usidrenom brodu, osim kada su na brodu manje od tri časnika ili dočasnika osposobljena za samostalno obavljanje te službe.

(2) Časnici, dočasnici i mornari koji su stalno ukrcani na brodu obnašaju službu isključivo na brodovima i u plovnim postrojbama.

Članak 127.

Opseg i sastav službe prema tipu brodova u luci, u plovidbi i na usidrenom brodu određuje svojom zapovijedi zapovjednik plovne postrojbe.

XVI. SLUŽBA U BRODICAMA

Članak 128.

Odredbe ovoga Pravilnika važe za sve brodice s porivom na vesla i jedra te motorne brodice koje pripadaju brodu i postrojbama Oružanih snaga.

Članak 129.

Uporabu brodica odobrava zapovjednik broda.

Članak 130.

Brodice moraju biti opremljene odgovarajućim sigurnosnom i navigacijskom opremom u skladu s propisima o sigurnosti plovidbe.

Članak 131.

(1) Voditelj brodice je pripadnik Oružanih snaga koji ima položen ispit za voditelja brodice.

(2) Voditelj brodice može upravljati brodicom isključivo unutar ovlasti koje je stekao položenom kategorijom voditelja brodice.

Članak 132.

Voditelj brodice za spašavanje odgovoran je:

– da je posada brodice pravovremeno na određenom mjestu

– da je posada opremljena prslucima za spašavanje

– da su potpase na brodici i brkovi soha pravilno vezani

– da je pokrivač brodice skinut i smješten na određeno mjesto na palubi

– da su kormilo i rudo na mjestu i pravilno vezani

– da je čep na mjestu i dobro pritegnut/učvršćen

– da su pribor i ostala oprema brodice ispravni i na mjestu

– da su tegljevi pravilno smotani.

XVII. PRIJELAZNE I ZAVRŠNE ODREDBE

Članak 133.

Danom stupanja na snagu ovoga Pravilnika prestaje važiti Propisnik brodske službe, broj: 01-04-97-8/2-A5, od 10. veljače 1997.

Članak 134.

(1) Načelnik Glavnog stožera Oružanih snaga, na prijedlog zapovjednika Hrvatske ratne mornarice, donijet će uputu za obnašanje brodskih dužnosti u roku od 90 dana od dana stupanja na snagu ovoga Pravilnika.

(2) Stupanjem na snagu Upute iz stavka 1. ovoga članka prestaje važiti Pravilnik brodskih dužnosti, Klasa: 023-03/01-02/02, Urbroj: 512-01-01-24, od 14. rujna 2001.

(3) Provedbene upute, zapovijedi, elaborati i drugi akti doneseni na temelju Propisnika i Pravilnika iz članaka 133. i 134. ovoga Pravilnika ostaju na snazi do stupanja na snagu novih u skladu s ovim Pravilnikom, u dijelu u kojem nisu u suprotnosti s odredbama ovoga Pravilnika.

Članak 135.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 023-03/13-04/33

Urbroj: 512-01-14-4

Zagreb, 8. siječnja 2014.

Ministar

Ante Kotromanović, v. r.

5 15.01.2014 Pravilnik o službi na brodovima u Oružanim snagama Republike Hrvatske

5 15.01.2014 Pravilnik o službi na brodovima u Oružanim snagama Republike Hrvatske

5 15.01.2014 Pravilnik o službi na brodovima u Oružanim snagama Republike Hrvatske

Pravilnik, NN 5/2014-83